b'\n_START_ARTICLE_\nJapansk terrier\n_START_SECTION_\nOpprinnelse og alder\n_START_PARAGRAPH_\nJapansk terrier er en etterkommer av den britiske foxterrieren, som ble bragt til Nagasaki i Japan med hollandske frakteskuter i den 17. \xc3\xa5rhundre. Om disse hundene kom fra England eller Holland er imidlertid uklart. I Japan ble foxterrieren krysset med andre sm\xc3\xa5 lokale hunder, uklart av hvilke raser, til den framsto lik den japanske terrieren vi n\xc3\xa5 kjenner. En teori er at foxterrier blant annet ble krysset med italiensk mynde, men dette har ikke latt seg bekrefte. En annen teori er at den blant annet ble krysset med kinesisk nakenhund, men heller ikke dette har latt seg bekrefte. Resultatet ble uansett en mindre og langt finere hund av type enn foxterrieren. I Japan fikk denne navnet kobe terrier og mikado terrier._NEWLINE_Slike terriere ble popul\xc3\xa6re f\xc3\xb8rst og fremst som en sm\xc3\xa5hund man kunne b\xc3\xa6re med seg og ha p\xc3\xa5 fanget. Den var alts\xc3\xa5 en selskapshund fra starten av. S\xc3\xa5 langt kjent har den heller aldri hatt noen oppgaver som brukshund. If\xc3\xb8lge den japanske kennelklubben (JCK) ble det ikke startet med planmessig avl f\xc3\xb8r omkring 1920, og da med varianten fra Kobe. Den m\xc3\xa5 alts\xc3\xa5 regnes som stamfarn for den moderne japanske terrieren. Rasen ble anerkjent av JCK i 1930. Etter andre verdenskrig var rasen nesten utd\xc3\xb8dd, men den overlevde. N\xc3\xa5 har den ogs\xc3\xa5 oppn\xc3\xa5dd anerkjennesle av FCI. Den er imidlertid lite kjent utenfor hjemlandet, selv om noen hunder har blitt importert til Europa.\n_START_SECTION_\nUtseende, anatomi og fysikk\n_START_PARAGRAPH_\nJapansk terrier er en liten, kvadratisk og kompakt hund med noe myndepreg og lette, smidige bevegelser. Hodet er lite og edelt, uten markert stopp \xe2\x80\x93 typisk terrier. H\xc3\xb8yt ansatte, sm\xc3\xa5 v-formede og framoverlutende \xc3\xb8rer. Halsen er t\xc3\xb8rr og kraftig. Godt utviklet brystkasse og buede ribbein. Kraftig lendeparti, godt opptrukket buklinje og kort, fast rygg. Elegante bein og kompakte labber. Halen er relativt smal og hengende._NEWLINE_Pelsen er meget kort (ca. 2 mm lang), slett og tykk. Fargen er tricolor (tan og hvit med sort hode) og hvit med sorte markeringer og flekker p\xc3\xa5 kroppen i sort og tan (r\xc3\xb8dbrun)._NEWLINE_Hanner blir gjerne noe st\xc3\xb8rre enn tispene, men forskjellen er liten. Skulderh\xc3\xb8yden er ca. 30\xe2\x80\x9333 cm og vekten ligger p\xc3\xa5 ca. 4,5\xe2\x80\x936 kg.\n_START_SECTION_\nBruksomr\xc3\xa5de\n_START_PARAGRAPH_\nJapansk terrier er f\xc3\xb8rst og fremst en hendig familiehund, men den har ogs\xc3\xa5 kvaliteter innen en rekke former for hundesport. Den er ogs\xc3\xa5 en meget sjelden og spennende utstillingshund.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nJapansk terrier er en meget v\xc3\xa5ken, livlig og glad hund, som er ypperlig egnet som familiehund. Den tilpasser seg godt et liv i en liten leilighet i byen, bare den f\xc3\xa5r nok mosjon. Det fryser lett og vil trenge bekledning n\xc3\xa5r det blir kaldt. Den er heller ikke s\xc3\xa6rlig glad i regn og h\xc3\xb8y fuktighet.'